CELEX: 32012L0004
Language: sl
Date: 2012-02-22 00:00:00
Title: Direktiva Komisije 2012/4/EU z dne 22. februarja 2012 o spremembi Direktive 2008/43/ES o vzpostavitvi sistema za identifikacijo in sledljivost eksplozivov za civilno uporabo v skladu z Direktivo Sveta 93/15/EGS  Besedilo velja za EGP

23.2.2012   
            
            
               SL
            
            
               Uradni list Evropske unije
            
            
               L 50/18
            
         DIREKTIVA KOMISIJE 2012/4/EU
   z dne 22. februarja 2012
   o spremembi Direktive 2008/43/ES o vzpostavitvi sistema za identifikacijo in sledljivost eksplozivov za civilno uporabo v skladu z Direktivo Sveta 93/15/EGS
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Direktive Sveta 93/15/EGS z dne 5. aprila 1993 o usklajevanju določb v zvezi z dajanjem eksplozivov za civilno uporabo v promet in njihovim nadzorom (1) ter zlasti drugega stavka drugega odstavka člena 14 Direktive,
   ob upoštevanju naslednjega:
   
               (1)
            
            
               Za vžigalne vrvice, vključno s počasi gorečimi vžigalnimi vrvicami in perkusijskimi kapicami, se uporabljajo določbe Direktive 93/15/EGS, vendar se bolj kot v eksplozivne namene uporabljajo v pirotehniki. Morebitni učinki njihove zlorabe so verjetno podobni učinkom zlorabe pirotehničnih izdelkov, za katere je značilna nizka raven tveganja, zato so v primerjavi z učinki drugih vrst eksplozivov navedeni učinki precej blažji. Zaradi sorazmernosti je treba vžigalne vrvice, vključno s počasi gorečimi vžigalnimi vrvicami in perkusijskimi kapicami, izvzeti iz sistema za identifikacijo in sledljivost eksplozivov za civilno uporabo.
            
         
               (2)
            
            
               Za razvoj računalniških sistemov za izvajanje sistema za identifikacijo in sledljivost eksplozivov je bilo potrebnega več časa, kot je bilo prvotno pričakovano. Potreben je odlog uporabe Direktive Komisije 2008/43/ES (2), da se industriji eksplozivov zagotovi dodaten čas za dokončen razvoj, preskušanje, validacijo in posledično povečanje varnosti elektronskih sistemov, potrebnih za izvajanje Direktive 2008/43/ES. V ta namen je treba obveznost proizvajalcev in uvoznikov o označevanju eksplozivov odložiti za eno leto, do 5. aprila 2013. Potreben je dodaten čas, da bodo predpisane sisteme elektronskega sledenja lahko začeli uporabljati vsi akterji v dobavni verigi. Poleg tega bodo v dobavni verigi še naprej zaloge eksploziv z dolgim rokom uporabnosti, ki so bila proizvedena že prej in jih ni bilo treba označiti v skladu z Direktivo 2008/43/ES, ni pa smiselno predpisati, da podjetja vodijo različne vrste evidence. Zato je treba obveznost zbiranja podatkov in vodenja evidence odložiti za tri leta, do 5. aprila 2015.
            
         
               (3)
            
            
               Nekateri izdelki so premajhni, da bi bilo nanje mogoče namestiti oznako kraja izdelave in elektronsko berljive informacije. Namestitev identifikacijske oznake pri nekaterih drugih izdelkih tehnično ni mogoča zaradi njihove oblike ali zasnove. V navedenih primerih je treba zahtevano identifikacijsko oznako namestiti na vsako najmanjšo enoto embalaže. Prihodnji tehnični napredek bo morda omogočil namestitev kode kraja izdelave in elektronsko berljivih informacij na navedene izdelke. Zato mora Komisija do konca leta 2020 izvesti pregled in oceniti, ali je mogoče zahtevane informacije namestiti na same izdelke.
            
         
               (4)
            
            
               Direktivo 2008/43/ES je zato treba ustrezno spremeniti.
            
         
               (5)
            
            
               Ukrepi, predvideni v tej direktivi, so v skladu z mnenjem odbora, ustanovljenega s členom 13(1) Direktive 93/15/ES –
            
         SPREJELA NASLEDNJO DIREKTIVO:
   Člen 1
   Direktiva 2008/43/ES se spremeni:
   
               1.
            
            
               V členu 2 se dodajo naslednje točke (d), (e) in (f):
               
                           „(d)
                        
                        
                           vžigalne vrvice, pri katerih gre za neeksplozivne vžigalne naprave;
                        
                     
                           (e)
                        
                        
                           počasi goreče vžigalne vrvice, sestavljene iz jedra iz drobnozrnatega smodnika, ki ga obdaja prožna tkanina z enim ali več zunanjimi zaščitnimi ovoji, in ki pri vžigu gorijo pri vnaprej določeni hitrosti brez zunanjega eksplozivnega učinka;
                        
                     
                           (f)
                        
                        
                           perkusijske kapice, ki so sestavljene iz kovinske ali plastične kapice z majhno količino primarne eksplozivne mešanice, ki se vžge pri udarcu, ter se uporabljajo kot vžigalni elementi v nabojih za lahko strelno orožje ali v perkusijskih netilkah za pogonske polnitve.“
                        
                     
         
               2.
            
            
               Člen 7 se nadomesti z naslednjim:
               „Člen 7
               Vžigalne kapice
               Identifikacijska oznaka za vžigalne kapice je sestavljena iz samolepilne etikete ali neposrednega natisa ali žiga na ohišju detonatorja. Pripadajoča etiketa se namesti na vsako kaseto detonatorjev.
               Poleg tega lahko podjetja uporabijo pasivno inertno elektronsko tablico, pritrjeno na vsak detonator, in pripadajočo tablico za vsako kaseto detonatorjev.“
            
         
               3.
            
            
               Člena 9 in 10 se nadomestita z naslednjim:
               „Člen 9
               Netilke in ojačevalci eksplozije
               Identifikacijska oznaka za netilke, razen tistih iz člena 2, in ojačevalce eksplozije je sestavljena iz samolepilne etikete ali neposrednega natisa na taki netilki ali ojačevalcu eksplozije. Pripadajoča etiketa se namesti na vsako kaseto takih netilk in ojačevalcev eksplozije.
               Poleg tega lahko podjetja uporabijo pasivno inertno elektronsko tablico, pritrjeno na vsako tako netilko in ojačevalec eksplozije, ter pripadajočo tablico za vsako kaseto takih netilk in ojačevalcev eksplozije.
               Člen 10
               Detonacijske vrvice
               Identifikacijska oznaka za detonacijske vrvice je sestavljena iz samolepilne etikete ali neposrednega natisa na vžigalni tuljavi. Identifikacijska oznaka se namesti na vsakih pet metrov na zunanjem ovoju vrvice ali na ekstrudiranem plastičnem notranjem sloju tik pod zunanjim vlaknom vrvice. Pripadajoča etiketa se namesti na vsako kaseto detonacijske vrvice.
               Poleg tega lahko podjetja uporabijo pasivno inertno elektronsko tablico, vstavljeno v detonacijsko vrvico, in pripadajočo tablico za vsako kaseto detonacijske vrvice.“
            
         
               4.
            
            
               Drugi pododstavek člena 15(1) se nadomesti z:
               „Navedene predpise uporabljajo od 5. aprila 2013. Določbe, potrebne za skladnost s členom 3(6) ter členoma 13 in 14, pa uporabljajo od 5. aprila 2015.“
            
         
               5.
            
            
               Vstavi se naslednji člen 15a:
               „Člen 15a
               Komisija do 31. decembra 2020 opravi pregled, da se oceni, ali tehnični napredek omogoča preklic izjem iz točke 3 Priloge.“
            
         
               6.
            
            
               V točki 3 Priloge se dodajo naslednji odstavki:
               „Pri izdelkih, ki so premajhni za namestitev informacij iz točk 1(b)(i), 1(b)(ii) in 2, ter izdelkih, pri katerih namestitev identifikacijske oznake tehnično ni mogoča zaradi njihove oblike ali zasnove, se identifikacijska oznaka namesti na vsako najmanjšo enoto embalaže.
               Vsaka najmanjša enota embalaže mora biti zapečatena.
               Vse vžigalne kapice ali ojačevalci eksplozije, za katere se uporablja izjema iz drugega odstavka, se trajno in lahko berljivo označijo z informacijami iz točk 1(b)(i) in 1(b)(ii). Na najmanjši enoti embalaže se navede število vsebovanih vžigalnih kapic in ojačevalcev eksplozije.
               Vse detonacijske vrvice, za katere se uporablja izjema iz drugega odstavka, se označijo z identifikacijsko oznako na motku ali tuljavi ter, kadar je ustrezno, na najmanjši enoti embalaže.“
            
         Člen 2
   1.   Države članice najpozneje do 4. aprila 2012 sprejmejo in objavijo zakone ter druge predpise in določbe, potrebne za uskladitev s to direktivo. Komisiji nemudoma sporočijo besedilo navedenih predpisov ter korelacijsko tabelo med navedenimi predpisi in to direktivo.
   Navedene predpise uporabljajo od 5. aprila 2013.
   Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Države članice določijo način sklicevanja.
   2.   Države članice sporočijo Komisiji besedila glavnih določb nacionalne zakonodaje, ki jih sprejmejo na področju, ki ga ureja ta direktiva.
   Člen 3
   Ta direktiva začne veljati [dvajseti] dan po objavi v Uradnem listu Evropske unije.
   Člen 4
   Ta direktiva je naslovljena na države članice.
   
      V Bruslju, 22. februarja 2012
      
         
            Za Komisijo
         
         
            Predsednik
         
         José Manuel BARROSO
      
   
   
      (1)  UL L 121, 15.5.1993, str. 20.
   
      (2)  UL L 94, 5.4.2008, str. 8.